Im 17tn Joahundat håd's dãn zwoa Moasda fu da japanischn Dichdarai gém, dé dé Haikai-Gedichtl a naiche Popularidet und an naichn Aufschwung faschåft hãm. Dés woan da Matsuo Bascho (1644-1694) und da Ueshima Onitsura (1661-1738). In dénane Haikai-Gedichtl woa as Hokku jewails da deaschde Veas und da Ãfãng und déswéng a da wichdigsde, dea de Raimoat fia s'gãnze Gedichtl fést glégt håd und dén si a de Laid am mearan gmeakt hãm. Drozdem woan de Hokku oiwa a Dail fum gãnzn Gedichtl und han aigentli nia alõa gschdãndn. Da Matsuo Bascho håd åwa in saine Prosadext, oiso dés wås a nu so gschrim håd und néd in graimt woa, schã mãnchmåi Haikus âigsézt ois Pointn oda Höhepunkt fu ana Gschicht. Ãndane Dichda hãm dãn naiche Haikus gschrim, dé dãn a alõa schdê hãm kina. Aso han dé kuazn Gedichtl zu ana aigenen Kunstfoam woan. Da Matsuo Basho woa übrigens da wichdigsde und bekãntasde Schriftschdöla und Dichda fu saina Zaid und a im haiding Japan kent dén fåst nu a jéda.